Ndlovu-koor roer Stevie Nicks se hartsnareDie jeugkoor het Maandagaand teruggekeer na die AGT-verhoog. (Foto: Skermgreep/YouTube) Die Ndlovu-jeugkoor se eerste optrede op America’s Got Talent (AGT): All Stars het nie net kykers en beoordelaars se hartsnare opnuut geroer nie, maar klaarblyklik ook dié van die ikoniese Fleetwood Mac-sanger, Stevie Nicks. “Ek wou julle net gelukwens met julle briljante en roerende optrede gisteraand op America’s Got Talent. Dit het my laat voel asof ons eendag, met julle hulp, die hele wêreld weer sal laat opstaan. Julle is die wêreld!” het Nicks Dinsdag in ŉ Instagram-plasing na afloop van die koor se energieke optrede van hul eie oorspronklike lied “We Will Rise” geskryf. Sy het haar plasing afgesluit met; “NS: Kan ek in julle koor wees?” A post shared by Stevie Nicks (@stevienicks) Maroela Media het vroeër berig dat dié Suid-Afrikaanse jeugkoor Maandagaand teruggekeer het na die AGT-verhoog as deel van die program se derde All Stars-reeks waar 60 wenners, finaliste en aanhangersgunstelinge met mekaar meeding vir prysgeld van $500 000 (sowat R8,5 miljoen). Die koor se uitvoering het in 2019, tydens die 14de reeks van AGT, mense se verbeeldings aangegryp toe hulle tot die toptien deurgedring het. This means so much to us. Baba @SimonCowell thank you for all you have done for us. We love and appreciate you. ????????❤️ https://t.co/3AtQeAFn4d — Ndlovu Youth Choir (@ChoirAfrica) January 24, 2023 Hoewel hulle nie as wenners uit die stryd getree het nie, het die groep steeds ŉ kontrak by AGT-beoordelaar Simon Cowell losgeslaan en sedertdien die wêreld vol gereis, drie albums bekendgestel en die verhoog met bekendes soos P!nk en Karin Zoid gedeel. Cowell het Maandagaand dié groep as een van die program se beste kore bestempel, terwyl sy medebeoordelaar, die komediant Howie Mandel, hul optrede met ŉ Broadway-vertoning vergelyk het. Die koor se lot is nou in die hande van AGT se sogenaamde superaanhangers wat elke aand een deelnemer sal kies om na die volgende ronde deur te dring. Kyk hier na Maandagaand se roerende optrede: